สังคมข่าวหุ้น
*หุ้น TPIPP ของกลุ่มเลี่ยวไพรัตน์วิ่งขึ้นมาจากปลายอาทิตย์ก่อน มาจนถึงต้นอาทิตย์นี้ ก็ยังร้อนแรงไม่หยุด ล่าสุดราคาปิดที่ 7.50 บาท เห็นข่าวว่า รับปัจจัยบวกเรื่องปรับค่าเอฟที แล้วก็แนวโน้มไตรมาส 2/60 กำไรจะออกมาสวยงาม ส่วนโรงไฟฟ้าอีก 2 แห่ง ก็อยู่ระหว่างรอ EIA ซึ่งหากผ่าน ก็จะเป็นข่าวดีหนุนราคาขึ้นไปอีก บล.เมย์แบงก์ฯ ยังคงให้ราคาเป้าหมาย 8.50 บาท
25 ก.ค. 2560

คาเฟอีน
*หุ้น TPIPP ของกลุ่มเลี่ยวไพรัตน์วิ่งขึ้นมาจากปลายอาทิตย์ก่อน มาจนถึงต้นอาทิตย์นี้ ก็ยังร้อนแรงไม่หยุด ล่าสุดราคาปิดที่ 7.50 บาท เห็นข่าวว่า รับปัจจัยบวกเรื่องปรับค่าเอฟที แล้วก็แนวโน้มไตรมาส 2/60 กำไรจะออกมาสวยงาม ส่วนโรงไฟฟ้าอีก 2 แห่ง ก็อยู่ระหว่างรอ EIA ซึ่งหากผ่าน ก็จะเป็นข่าวดีหนุนราคาขึ้นไปอีก บล.เมย์แบงก์ฯ ยังคงให้ราคาเป้าหมาย 8.50 บาท
*สมชัย สัจจพงษ์ ปลัดกระทรวงการคลัง บอกว่าการประชุมคณะกรรมการ THAI หรือ การบินไทย ในวันนี้ (25 ก.ค. 60) จะได้ประชุมร่วมกับคณะทำงาน เพื่อเร่งรัดการประกาศรับสมัคร กรรมการผู้อำนวยการใหญ่บริษัท คนใหม่ โดยยืนยันว่า คุณสมบัติจะต้องเป็นไปตามหลักเกณฑ์ที่กำหนด และยังยืนยันว่า มั่นใจว่าภายในปีนี้จะสามารถสรรหาผู้เข้ามาเป็นดีดีคนใหม่ได้อย่างแน่นอน ปูเสื่อรอได้เลย
*จับตาหุ้น AQ ที่มีภารกิจการชำระหนี้คืนให้กับแบงก์กรุงไทย  หรือ KTB กว่า 1.05 หมื่นล้านบาท จากเดิมที่มีการคาดหมายกันว่า จะแล้วเสร็จในไตรมาส 3/60 ชักจะไม่แน่เสียแล้ว เพราะไปอ่านบทวิเคราะห์ของโบรกฯ หลายๆ แห่งมา เห็นเขียนกันออกมาว่า ทางผู้บริหารของกรุงไทย ไม่ยืนยันว่า การชำระหนี้คืนจะแล้วเสร็จในปี 60 หรือไม่ เพราะเรื่องนี้มีกระบวนการซับซ้อนมาก และอาจกินเวลาไปถึงปี 2561 โน่นเลย
*วันพุธที่  26 ก.ค.นี้ ปูนซิเมนต์ไทย หรือ SCC จะแจ้งผลประกอบการไตรมาส 2/60 แน่นอน ส่วนบทวิเคราะห์ของโบรกฯ ต่างคาดกำไรสุทธิของ SCC อยู่ที่ 1.30 หมื่นล้านบาท ตัวเลขจะทรงตัวหน่อยๆ หากเทียบกับไตรมาส 2/59 แต่ลดลงกว่า 14% จากเทียบกับไตรมาสแรกที่ผ่านมา แต่ช่วงหลังๆ SCC มีตัวเลขเซอร์ไพรส์ทุกไตรมาสเลยนะ
*และวันถัดไป บมจ.ปตท. สำรวจและผลิตปิโตรเลียม หรือ PTTEP ก็จะแจ้งตัวเลขผลประกอบการไตรมาส 2 เช่นกัน ส่วนโบรกฯ ต่างคาดการณ์กำไรสุทธิของ PTTEP ไว้ระหว่าง 6,500–7,500 ล้านบาท อ่อนตัวลงจากไตรมาสแรก เพราะราคาน้ำมันดิบร่วงลง แต่จะดีขึ้นจากไตรมาส 2/59 ส่วนคำแนะนำมีทั้ง ซื้อ-ถือ และขาย ราคาเป้าหมายอยู่ระหว่าง 85 บาท ไปจนถึง 110 บาท  ล่าสุดวานนี้ราคาปิดตลาด 84.25 บาท ลดลง 0.25 บาท ขณะที่เส้นกราฟไม่ค่อยสวยเท่าไหร่
* บมจ.พีทีที โกลบอล เคมิคอล (PTTGC) อยู่ระหว่างเตรียมเสนอขายหุ้นกู้อายุ 4 ปี ชนิดระบุชื่อผู้ถือ ไม่ด้อยสิทธิ ไม่มีประกัน มีผู้แทนผู้ถือหุ้นกู้ และผู้ออกหุ้นกู้มีสิทธิไถ่ถอนหุ้นกู้ก่อนครบกำหนดไถ่ถอน มูลค่าไม่เกิน 10,000 ล้านบาท โดยได้แต่งตั้ง BBL KTB  BAY KBANK และ SCB เป็นผู้จัดการการจัดจำหน่ายหุ้นกู้ มีเรตติ้งจากฟิทช์ เรทติ้งส์ ที่ระดับ AA (tha) สำหรับผู้ลงทุนทั่วไปซึ่งเป็นผู้ถือหุ้นกู้ PTTGC15DA/PTTGC166A เปิดให้จองซื้อ 21-22 ส.ค. 60, สำหรับผู้สูงอายุ เปิดให้จองซื้อ 23-24 ส.ค. 60  และผู้ลงทุนทั่วไปเปิดจองซื้อ 29-30 ส.ค. 60
*เรื่องของ บมจ.ท่าอากาศยานไทย หรือ  AOT และ กรมธนารักษ์ ยังเคาะตัวเลขค่าเช่ากันไม่เสร็จ สร้างความหงุดหงิดไปถึงขุนคลัง อภิศักดิ์ ตันติวรวงศ์ ว่าจะอะไรกันนักกันหนา ก็แค่เรื่องกระเป๋าซ้าย กระเป๋าขวา ไม่เห็นมีอะไรซับซ้อนซ่อนเงื่อน พร้อมกับตบโต๊ะ ไปสรุปมาให้เสร็จภายในอาทิตย์นี้ ส่วนราคาหุ้น AOT หลังผ่าน 50 บาทมาได้ ทำให้ราคาที่ระดับนี้เป็นแนวรับไปแล้ว และโบรกฯ ก็เริ่มมีการปรับราคาเป้าหมายขึ้นไปด้วย เช่น เมย์แบงก์ฯ ให้เป้า 57 บาท ยาวๆ ไป
*ทั้งตลาดหลักทรัพย์ฯ (ตลท.) และสำนักงาน ก.ล.ต. ต่างเตือนผู้ถือหุ้นของ บมจ.อุตสาหกรรม อีเล็คโทรนิคส์ (EIC) ให้ศึกษาข้อมูลการซื้อหุ้นของบริษัท ส.ธนา มีเดีย จำกัด (STN) มูลค่า 372 ล้านบาท ซึ่งที่ปรึกษาทางการเงิน (IFA) เห็นว่าผู้ถือหุ้นไม่ควรอนุมัติการทำรายการ โดยมี 2 ประเด็นที่ IFA แสดงความเห็นว่าไม่สมควรอนุมัติ คือ ราคาซื้อหุ้น STN 372 ล้านบาท เป็นราคาที่สูงกว่าราคาประเมินที่ 238-276 ล้านบาท และ STN ยังมีความเสี่ยงจากการประกอบธุรกิจ เช่น การขาดความรู้ความชำนาญในธุรกิจ